ประกาศกระทรวงพาณิชย์
ประกาศกระทรวงพาณิชย์
เรื่อง
ให้ผู้ประกอบพาณิชยกิจต้องจดทะเบียนพาณิชย์
(ฉบับที่
๖)
พ.ศ.
๒๕๔๖
 

ด้วยในปัจจุบันมีประกาศกระทรวงพาณิชย์กำหนดพาณิชยกิจที่ผู้ประกอบพาณิชยกิจต้องจดทะเบียนพาณิชย์หลายฉบับ
ประกอบกับพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น
พ.ศ. ๒๕๔๒ กำหนดให้มีคณะกรรมการการกระจายอำนาจให้แก่องค์กรปกครองส่วนท้องถิ่นขึ้น
ซึ่งคณะกรรมการฯ
ได้ดำเนินการจัดทำแผนปฏิบัติการกำหนดขั้นตอนการกระจายอำนาจให้แก่องค์กรปกครองส่วนท้องถิ่น
โดยกำหนดให้กระทรวงพาณิชย์ดำเนินการถ่ายโอนภารกิจตามพระราชบัญญัติทะเบียนพาณิชย์
พ.ศ. ๒๔๙๙ ให้แก่องค์กรปกครองส่วนท้องถิ่น
ดังนั้นเพื่อให้เกิดความเรียบร้อยและสะดวกในการอ้างอิง
จึงเห็นสมควรรวมประกาศกำหนดชนิดแห่งพาณิชยกิจที่ต้องจดทะเบียนพาณิชย์ไว้ในฉบับเดียวกันและกำหนดขอบเขตอำนาจหน้าที่ของสำนักงานทะเบียนพาณิชย์

อาศัยอำนาจตามความในมาตรา ๘
แห่งพระราชบัญญัติทะเบียนพาณิชย์ พ.ศ. ๒๔๙๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกประกาศไว้ดังต่อไปนี้

ข้อ ๑
ประกาศนี้เรียกว่า ประกาศกระทรวงพาณิชย์ เรื่อง
ให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๖) พ.ศ. ๒๕๔๖

ข้อ ๒[๑] ประกาศฉบับนี้ให้มีผลใช้บังคับเมื่อพ้นกำหนดสี่สิบห้าวันนับแต่วันประกาศในราชกิจจานุเบกษาเป็นต้นไป

ข้อ ๓
บรรดาคำสั่งหรือประกาศอื่นใดในส่วนที่กำหนดไว้แล้วในประกาศฉบับนี้ หรือ
ซึ่งขัดหรือแย้งกับประกาศฉบับนี้ให้ใช้ประกาศฉบับนี้แทน

ข้อ ๔
ให้ผู้ประกอบพาณิชยกิจดังต่อไปนี้ ทุกท้องที่ทั่วราชอาณาจักรต้องยื่นคำขอจดทะเบียนพาณิชย์
ณ สำนักงานทะเบียนพาณิชย์
ที่ผู้ประกอบพาณิชยกิจมีสำนักงานตั้งอยู่ในเขตรับผิดชอบคือ
(๑)
การทำโรงสีข้าวและการทำโรงเลื่อยที่ใช้เครื่องจักร
(๒)
การขายสินค้าไม่ว่าอย่างใดๆ อย่างเดียวหรือหลายอย่างก็ตาม
คิดรวมทั้งสิ้นในวันหนึ่งวันใดขายได้เป็นเงินตั้งแต่ ๒๐ บาทขึ้นไป
หรือมีสินค้าดังกล่าวไว้เพื่อขาย มีค่ารวมทั้งสิ้นเป็นเงินตั้งแต่ ๕๐๐ บาทขึ้นไป
(๓)
การเป็นนายหน้าหรือตัวแทนค้าต่าง ซึ่งทำการเกี่ยวกับสินค้าไม่ว่าอย่างใดๆ
อย่างเดียว หรือหลายอย่างก็ตาม และสินค้านั้นมีค่ารวมทั้งสิ้นในวันหนึ่งวันใดเป็นเงินตั้งแต่
๒๐ บาทขึ้นไป
(๔)
การประกอบหัตถกรรมหรือการอุตสาหกรรมไม่ว่าอย่างใดๆ
อย่างเดียวหรือหลายอย่างก็ตามและขายสินค้าที่ผลิตได้มีค่ารวมทั้งสิ้นในวันหนึ่งวันใดเป็นเงินตั้งแต่
๒๐ บาทขึ้นไป หรือในวันหนึ่งวันใดมีสินค้าที่ผลิตได้ มีค่ารวมทั้งสิ้นเป็นเงินตั้งแต่
๕๐๐ บาทขึ้นไป
(๕)
การขนส่งทางทะเล การขนส่งโดยเรือกลไฟ หรือเรือยนต์ประจำทาง การขนส่งโดยรถไฟ
การขนส่งโดยรถราง การขนส่งโดยรถยนต์ประจำทาง การขายทอดตลาด การรับซื้อขายที่ดิน
การให้กู้ยืมเงิน การรับแลกเปลี่ยนหรือซื้อขายเงินตราต่างประเทศ การซื้อหรือขายตั๋วเงิน
การธนาคาร การโพยก๊วน การทำโรงรับจำนำ และการทำโรงแรม

ข้อ ๕
ในกรณีที่ผู้ประกอบพาณิชยกิจตามข้อ ๔ เป็นห้างหุ้นส่วนจดทะเบียน
ห้างหุ้นส่วนจำกัด บริษัทจำกัด ตามประมวลกฎหมายแพ่งและพาณิชย์
หรือบริษัทมหาชนจำกัดตามกฎหมายว่าด้วยบริษัทมหาชนจำกัด ให้ได้รับการยกเว้นไม่ต้องจดทะเบียนพาณิชย์

ข้อ ๖
ให้ผู้ประกอบพาณิชยกิจดังต่อไปนี้
ไม่ว่าจะเป็นบุคคลธรรมดาหรือห้างหุ้นส่วนสามัญ ห้างหุ้นส่วนจดทะเบียน
ห้างหุ้นส่วนจำกัด บริษัทจำกัด ตามประมวลกฎหมายแพ่งและพาณิชย์
หรือบริษัทมหาชนจำกัด ตามกฎหมายว่าด้วยบริษัทมหาชนจำกัด ทุกท้องที่ทั่วราชอาณาจักรต้องจดทะเบียนพาณิชย์โดยให้เฉพาะสำนักงานกลางทะเบียนพาณิชย์หรือสำนักงานทะเบียนพาณิชย์จังหวัดที่ผู้ประกอบพาณิชยกิจมีสำนักงานตั้งอยู่ในเขตรับผิดชอบ
เป็นผู้มีอำนาจหน้าที่รับจดทะเบียนพาณิชย์ คือ
(๑)
การขาย หรือให้เช่า แผ่นซีดี แถบบันทึก วีดิทัศน์ แผ่นวีดิทัศน์ ดีวีดี
หรือแผ่นวีดิทัศน์ระบบดิจิทัล เฉพาะที่เกี่ยวกับการบันเทิง
(๒)
การขายอัญมณี หรือเครื่องประดับซึ่งประดับด้วยอัญมณี
(๓)
การซื้อขายสินค้าหรือบริการ โดยวิธีการใช้สื่ออิเล็กทรอนิกส์
ผ่านระบบเครือข่ายอินเทอร์เน็ต
(๔)
การบริการอินเทอร์เน็ต
(๕)
การให้เช่าพื้นที่ของเครื่องคอมพิวเตอร์แม่ข่าย
(๖)
การบริการเป็นตลาดกลางในการซื้อขายสินค้าหรือบริการ
โดยวิธีใช้สื่ออิเล็กทรอนิกส์ผ่านระบบเครือข่ายอินเทอร์เน็ต
(๗)
การผลิต รับจ้างผลิต แผ่นซีดี แถบบันทึก วีดิทัศน์ แผ่นวีดิทัศน์ ดีวีดี
หรือแผ่นวีดิทัศน์ระบบดิจิทัล เฉพาะที่เกี่ยวกับการบันเทิง

ข้อ ๗
ให้บรรดาผู้ประกอบพาณิชยกิจที่ได้จดทะเบียนพาณิชย์ไว้แล้วก่อนประกาศฉบับนี้ใช้บังคับ
ถือเป็นผู้จดทะเบียนพาณิชย์ตามประกาศฉบับนี้แล้ว


ประกาศ
ณ วันที่ ๑๙ สิงหาคม พ.ศ. ๒๕๔๖
อดิศัย
โพธารามิก
รัฐมนตรีว่าการกระทรวงพาณิชย์






































ฐิติพงษ์/พิมพ์
๑๖
พฤศจิกายน ๒๕๔๘

[๑] ราชกิจจานุเบกษา
เล่ม ๑๒๐/ตอนพิเศษ ๙๒ ง/หน้า ๕/๒๑ สิงหาคม ๒๕๔๖